《陪张鹤舫师吴白厂学博云龙桥玩月》
清代·郭仪霄

滟滟明月光，幽幽风露夕。江火侵寒芒，林阴筛碎黑。

沙滩更奇绝，石濑相抟激。蟾吐逐虬攫，下上金波掷。

一个水晶盘，散作千圭璧。掬手嗽其华，荡胸生虚白。

薄袂渐欲冷，清景别可惜。长啸一声秋，飞鸿远天碧。

作者简介：郭仪霄，字羽可，永丰人。嘉庆己卯举人，官内阁中书。有《诵芬堂诗钞》。